- 2. marca 2022
- Uverejnil: Linda Delgado Turcerová
- Kategória: Novinky a aktuálne akcie
Krízový štáb Trenčianskeho samosprávneho kraja zasadol v pondelok 28. februára 2022, aby zareagoval na utečeneckú krízu, ktorá je dôsledkom aktuálnej situácie na Ukrajine. Župa ponúka pomocnú ruku s jej zvládnutím, pripravený je súbor opatrení s priamym dosahom na ľudí, ktorých vojna vyhnala z ich domovov.
V súvislosti s prijatým opatrením Ministerstva dopravy a výstavby SR poskytovať nulové cestovné v železničnej doprave pre utečencov z Ukrajiny a výzvu ministra dopravy Andreja Doležala, aby rovnaké opatrenie uplatnili aj ostatní objednávatelia služieb vo verejnom záujme na Slovensku, Trenčiansky samosprávny kraj v spolupráci SAD Prievidza a SAD Trenčín zaviedol bezplatné cestovanie v prímestskej autobusovej doprave pre všetkých ľudí prichádzajúcich z Ukrajiny odo dňa 02.03.2022. Bezplatné cestovné v prímestskej autobusovej doprave na území Trenčianskeho samosprávneho kraja je určené pre občanov z Ukrajiny, ktorí vzhľadom na prebiehajúci vojenský konflikt na Ukrajine opustili domovskú krajinu.
"Od stredy tohto týždňa bude prímestská autobusová doprava na území kraja pre utečencov z Ukrajiny, ktorí majú štatút cudzinca žiadajúceho o poskytnutie dočasného útočiska, zdarma, a to na základe potvrdenia vydaného Policajným zborom SR," povedal trenčiansky župan Jaroslav Baška. (celú správu nájdete na: https://www.tsk.sk/aktualne-spravy/tlacove-spravy/2022/utecencom-z-ukrajiny-zupa-poskytne-ubytovanie-bezplatnu-dopravu-aj-materialnu-pomoc.html?page_id=894844)
Bezplatná autobusová doprava je určená pre cestujúcich, ktorí sa preukážu dokladom o prekročení slovensko – ukrajinských hraníc nie starším ako 24.2.2022, kde prevádzkovateľom dopravy je SAD Prievidza a SAD Trenčín.